Document ID: 32006D0295

KOMISSION PÄÄTÖS,
tehty 18 päivänä huhtikuuta 2006,
päätöksen 2004/438/EY liitteen I muuttamisesta Chilestä peräisin olevan raakamaidon ja maitopohjaisten tuotteiden osalta sekä mainitussa liitteessä olevan, entistä Jugoslavian tasavaltaa Makedoniaa koskevan merkinnän päivittämisestä
(tiedoksiannettu numerolla K(2006) 1546)
(ETA:n kannalta merkityksellinen teksti)
(2006/295/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon ihmisravinnoksi tarkoitettujen eläinperäisten tuotteiden tuotantoon, jalostukseen, jakeluun ja yhteisön alueelle tuomiseen liittyvistä eläinten terveyttä koskevista säännöistä 16 päivänä joulukuuta 2002 annetun neuvoston direktiivin 2002/99/EY (1) ja erityisesti sen 8 artiklan 1 ja 4 kohdan,
ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (2) ja erityisesti sen 11 artiklan 1 kohdan,
sekä katsoo seuraavaa:
(1)
Eläinten terveyttä ja kansanterveyttä sekä eläinlääkärintodistuksia koskevista vaatimuksista ihmisravinnoksi tarkoitetun lämpökäsitellyn maidon, maitopohjaisten tuotteiden ja raakamaidon yhteisöön tuontia varten 29 päivänä huhtikuuta 2004 tehdyssä komission päätöksessä 2004/438/EY (3) annetaan kyseisen päätöksen liitteessä I luettelo niistä kolmansista maista, joista jäsenvaltiot voivat tuoda raakamaitoa ja raakamaitopohjaisia tuotteita.
(2)
Komission asiantuntijat tekivät Chileen tarkastusmatkan, jonka yhteydessä Chilen toimivaltaiset eläinlääkintäviranomaiset vahvistivat, että kyseistä kolmatta maata ei pitäisi teknisistä ja terveyssyistä sisällyttää päätöksen 2004/438/EY luetteloon maana, josta on sallittua tuoda yhteisöön raakamaitoa ja raakamaitopohjaisia tuotteita.
(3)
Chileä päätöksen 2004/438/EY liitteen I sarakkeessa A raakamaidon ja raakamaitopohjaisten tuotteiden osalta koskevaa merkintää olisi tämän vuoksi vastaavasti muutettava.
(4)
Lisäksi on aiheellista päivittää mainitun liitteen alaviitettä, joka koskee entistä Jugoslavian tasavaltaa Makedoniaa.
(5)
Päätöksen 2004/438/EY liite I on muutettava edellä olevan mukaisesti.
(6)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Korvataan päätöksen 2004/438/EY liite I tämän päätöksen liitteellä.
2 artikla
Tätä päätöstä sovelletaan 21 päivästä huhtikuuta 2006.
3 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä huhtikuuta 2006.

Labels: 0
3
17
18